Lucrările de reabilitare și modernizare precum și procedurile privind dotarea pentru noul Centru Cultural Flacăra Moreni sunt aproape de finalizare. Astfel, în curând, Centrul Cultural Flacăra Moreni va fi inaugurat și va reintra în circuitul cultural-artistic local și național, fiind vorba despre un obiectiv de care al doilea municipiu al județului avea, într-adevăr, mare nevoie.
"Lucrările sunt finanțate prin Programul Operațional Regional și s-au desfășurat în componentei ,,Reabilitare şi modernizare Club Flacăra Moreni" – investiție publică inclusă în proiectul ,,Îmbunătăţirea calităţii vieţii populaţiei în municipiul Moreni". Construcţia cu destinaţie administrativă şi social-culturală se va transforma în ,,Centrul Cultural Flacăra Moreni"- precizează primarul Constantin Dinu.
Obiectivele specifice ale proiectului sunt reabilitarea clădirii, care va funcţiona ca un Club cultural educaţional – recreativ. O a doua componentă este echiparea clubului cultural în vederea asigurării, în regim tehnologic şi de eficienţă energetică de ultimă generaţie, a serviciilor educaţional – recreative. Nu în ultimul rând se urmărește creşterea atractivităţii Municipiului Moreni prin crearea şi amenajarea unei zone cultural – recreative.
Proiectul este finanţat din fonduri europene și are o valoare de 8.590.000 lei (fără TVA).